કેશલેસને સરકારી પ્રોત્સાહનની સાથોસાથ તેનો ગેરલાભ લેનારા લોકોની સંખ્યા પણ જબરજસ્ત રીતે વધી રહી છે. એપ સ્ટોરમાં અને વેબસાઈટ પર આધાર તથા ભીમ એપને નામે સંખ્યાબંધ સાઇટ્સ અને એપ્સનો રાફડો ફાટી નીકળ્યો છે. કેટલીક સાઇટ કે એપ ફક્ત આ મુદ્દાઓ વિશે માર્ગદર્શન આપીને ફ્રી ટ્રાફિક મેળવીને થાય તેટલી જાહેરાતની કમાણી કરી લેવા માગે છે, તો કેટલીક સાઇટ/એપ્સ લોકોની આધાર તથા બેન્ક સંબંધિત માહિતી મેળવવાનો પણ પ્રયાસ કરી રહી છે. આધારની મૂળ સંસ્થા યુનિક આઇડેન્ટિફિકેશન ઓથોરિટી ઓફ ઇન્ડિયાએ પહેલીવાર કડક બનીને, આધાર કાર્ડનો બિનઅધિકૃત રીતે ઉપયોગ કરતી પચાસ જેટલી વેબસાઇટ્સ અને એપ્સ પર પ્રતિબંધ લગાવ્યો છે.